फेरि भारत तगारो
 उमेर समूह होस् या सिनियर टोली, नेपाल र भारतको खेल धेरैजसो प्रतिस्पर्धात्मक नै हुन्छ । साफ यू–१५ च्याम्पियनसिपको उपाधि भिडन्तमा आइतबार नेपाल र भारतको भेट भयो ।
काठमाडौं —  उमेर समूह होस् या सिनियर टोली, नेपाल र भारतको खेल धेरैजसो प्रतिस्पर्धात्मक नै हुन्छ । साफ यू–१५ च्याम्पियनसिपको उपाधि भिडन्तमा आइतबार नेपाल र भारतको भेट भयो । पहिलोपल्ट उपाधि जित्ने लक्ष्यसहित सातदोबाटोस्थित एन्फा कम्प्लेक्सको मैदानमा उत्रिएको नेपालका लागि भारतसँगको फाइनल भिडन्त पहिलो हाफसम्म मात्र सुखद रह्यो ।भारतीय डिफेन्डर मोइराङ्थेम थोइबाले रञ्जन पुनलाई ४० औं मिनेटमा पेनाल्टी क्षेत्रमा लडाएपछि नेपालले अग्रता लिने मौका पायो । फरवार्ड विर्जेश चौधरीको पेनाल्टी पोलमा लाग्दै गोलमा परिणत भएपछि घरेलु टिम अघि बढेको थियो । कप्तान रोशन रानामगरले समूह चरणमा भारतसँग पेनाल्टी चुकाएका थिए । त्यसैले फाइनलमा विर्जेशलाई अवसर दिइएको थियो । पहिलो हाफको इन्ज्युरी समयमा रिकी जोन साबोङको हेडर डिफेन्डर सञ्जीव अर्यालले गोललाइनबाट क्लियर गर्दै नेपालको अग्रता कायम राखेका थिए ।हाफ टाइममा भारतीय प्रशिक्षक बिबियानो फर्नान्डेजले आफ्नो टोलीलाई अझै ४५ मिनेट बाँकी रहेकाले सम्हालिएर खेल्न निर्देशन दिएका थिए । उनकै निर्देशनअनुसार भारतले निरन्तर आक्रमण बुन्दै गयो र नेपाली डिफेन्सको गल्तीको फाइदा उठाउँदै खेल आफ्नो पक्षमा पार्‍यो । सब्स्टिच्युट लालरोकिमाले तीन डिफेन्सलाई छलाएर पेनाल्टी क्षेत्रबाहिरैबाट प्रहार गरेको बल क्रसबारमा लाग्दै गोलमा परिणत भएपछि खेल १–१ मा पुगेको थियो । त्यसको १५ मिनेटमै कप्तान विक्रमप्रताप सिंहले भारतलाई अग्रता दिलाए । दुवै गोलमा नेपालका डिफेन्डर मुकदर्शक बनेका थिए । भारत अन्तिम समयमा अझ आक्रामक भए पनि गोल थप्न भने सकेन ।नेपाली टिमले साफ यू–१५ (विगतमा यू–१६) मा भारतलाई पराजित गर्न सकेको छैन । यसअघिका तीन संस्करणमा २ पटक सेमिफाइनल र १ पटक फाइनलमा पराजित भएको नेपाललाई भारतले यसपटक समूह चरणको दोस्रो खेलमा पनि २–१ ले हराएको थियो । फाइनलमा त्यही स्कोर दोहोरियो र नेपाल लगातार पाँचौंपटक भारतसामु निरीह बन्यो । सेमिफाइनलमा बंगलादेशविरुद्ध हात पारेको सफलतामा पनि पाहुना टिमको गल्तीमा नेपालले गोल गरेको थियो भने नेपालले भारतविरुद्ध समूह चरणको एकमात्र गोल पनि पेनाल्टीबाटै गरेको थियो ।साफ यू–१५ च्याम्पियनसिपको उपाधि जितेपछि भारतीय टिम । प्रताप थापाफिनिसिङमा कमजोरीनेपालको फिनिसिङ निकै कमजोर रहेको प्रशिक्षक सुनील श्रेष्ठ पनि स्वीकार्छन् । ‘हामीले अवसर सिर्जना गरे पनि फिनिसिङमा चुक्दै आएका छौं । खेलाडीको प्रदर्शनमा कमजोरी औंल्याउने अन्य ठाउँ छैन,’ उनले भने, ‘भारत निकै बलियो टोली हो र अग्रता लिएर पनि त्यसलाई बचाउन सकेनौं ।’ उनले थपे, ‘भारतविरुद्ध हाम्रो रणनीतिले काम गर्‍यो तर डिफेन्समा गल्ती भएपछि भारत खेलमा फर्कियो । खेलको अवस्थाअनुसार खेलाडीहरूले राम्रै प्रदर्शन गरे ।’उनले अर्को महिना हुने एएफसी यू–१६ च्याम्पियनसिपको छनोटमा नेपालले अझै मिहिनेत गर्ने बताए । ‘हामीलाई यस प्रतियोगिताबाट धेरै फाइदा भएको छ । हामीले आफ्नो कमजोरी थाहा पाएका छौँ । टिममा सुधार आएको छ । एएफसीका लागि अझै राम्रो तयारी गर्नेछौं,’ उनले भने ।एएफसी छनोट अगाडि प्राप्त यस जितले मनोबल उच्च बनाएको भारतका प्रशिक्षक फर्नान्डेजले बताए । ‘हामीले लक्ष्य प्राप्त गरेका छौं । अब ३ सातापछि एएफसी च्याम्पियनसिपमा छनोट हुने हाम्रो योजना छ,’ उनले भने, ‘नेपाल राम्रो टिम हो । उसले सुधार गरिरहेको छ । एएफसी यू–१६ छनोटमा अझ बलियो हुने आशा राखेको छु ।’नेपालले एएफसी यू–१६ च्याम्पियनसिपको छनोटमा भारतसँगै समूह ‘एच’ मा डिफेन्डिङ च्याम्पियन इराक र प्यालेस्टाइनको सामना गर्नेछ । उक्त छनोट सेप्टेम्बर तेस्रो सातादेखि नेपालमै हुनेछ ।